**Mana ģimene**

Es esmu bagāta – man ir divas ģimenes. Viena – Latvijā, viena Čehijā.

Mana mamma ir Baiba, manu tēti sauc Ēriks. Mana māmiņa ir aptiekāre, bet tētiņš – virsnieks (pulkvedis) Latvijas armijā. Mammas vecmāmiņa bija Baltijas vāciete, tēva tēvs, mans vectēvs, bija polis un Latvijas izlases futbolists, vecmāmiņa – latgaliete – bija izcila latviešu valodas skolotāja... es esmu latviete. Man ir divi jaunāki brāļi un nav nevienas māsas. Manus brāļus sauc Mārtiņš un Pēteris. Es esmu vecākais bērns ģimenē. Mārtiņš ir ģimenes „melnā avs”, viņš bija Franču leģionā un tagad dzīvo Nicā, Francijā. Pēteris arī ir virsnieks – majors, kaut arī viņam ir tikai 35 gadi, viņš ir pastarītis. Pēteris ir ļoti gara auguma, Mārtiņš ir vidējais, un ir vidēja auguma. Abi mani brāļi ir precējušies. Pētera sievu sauc Ludmila. Mana brāļasieva Ludmila ir krieviete. Man ir arī divas brāļameitas – Luīze un Līva. Luīze ir piecgadīga pļāpiņa un mana krustmeita. Līva ir pavisam maziņa.

Mārtiņam savu bērnu nav, bet viņš ir pieņēmis un rūpējas par savas sievas Santas meitu no pirmajām laulībām – Maiju.

Es pati esmu precējusies. Mēs ar vīru iepazināmies studiju laikā Stokholmā. Mums ir trīs dēli – Kārlis, Rihards un Martins. Mans vīrs ir jurists – tiesnesis. Viņu sauc Jakubs. Viņš ļoti daudz strādā, bet viņa vaļasprieks ir botānika. Manu vīratēvu sauc Jans, un viņš ir lielisks advokāts, turklāt viņš ir ārkārtīgi aktīvs cilvēks – viņš slēpo, skrien pusmaratonu, brauc ar jahtu pāri Atlantijas okeānam, pilotē lidmašīnas un nemitīgi rosās. Mana vīramāte ir Eva, svešvalodu skolotāja, un viņai jāpiecieš visas vīra aktivitātes. Vīram ir vecmāmiņa – mūsu bērnu vecvecmāmiņa – Hana, viņa ir ebrejiete un ir izdzīvojusi Aušvicas koncentrācijas nometnē. Viņai būs 97 gadi, un viņa vēl aizvien izrīko visu ģimeni. Vecvecmāmiņa Hana cep labāko štrūdeli pasaulē, un 7. martā piedzima viņas 14. mazmazbērns. Katrā savā dzimšanas dienā viņa priecājas, ka vēl ir dzīva, bet Hitlers sen miris.

Manam vīram ir viena māsa – Zuzanna, mana svaine. Viņai ir 3 gadus veca meitiņa – Sāriņa. Ar vīramāsu un viņas partneri vienmēr ir jautri, mēs kopā daudz ceļojam. Vīramāsas partneris Mireks ar mūsu bērniem vienmēr kopā dara fantastiskas blēņas.

Mana Čehijas ģimene tiešām ir ļoti liela. Ieskatam – vīram ir trīs tēvoči un viena tante, viņam ir 7 brālēni un 5 māsīcas, bet man – viena vienīga tante (mātesmāsa) un viena pati māsīca.

Vārdiņi:

|  |  |
| --- | --- |
| Vecāki  Māte / mamma / māmiņa / mammīte  Tēvs / tētis / tētiņš / *paps*  Brālis / brālītis / brāļuks  Māsa / māsiņa / māšele  Bērni  Dēls  Meita  Zēns / puika / puisis / puisēns  Meitene  Pastarītis  Vīrs  Sieva  Laulātie / laulātais / laulātā  Vecvecāki  Vectēvs / vectētiņš / *opaps*  Vecmāmiņa / *ome*  Mazbērns / mazdēls / mazmeita  Mazmazbērns  Tēvocis / *onkulis*  Tante / krustmāte  Krusttēvs  Krustbērns  Brālēns  Māsīca  Svainis / māsasvīrs / vīrabrālis / *švāģeris*  Svaine / brāļasieva / vīramāsa / *švāģeriene*  Brāļameita / brāļadēls  Māsasmeita / māsasdēls  Vīratēvs / sievastēvs  Vīramāte / sievasmāte  *Mazāk formāli, piemēram, Ērikmamma, Jāņatētis*  Vedekla  Znots  Saderinātais / saderinātā  Partneris  Draugs  Vienīgais bērns | Rodiče  Matka / máma / maminka  Otec / táta / tatínek  Bratr / bratřík / bráška  Sestra / sestřička  Děti  Syn  Dcera  Hoch / kluk  Dívka  Benjamínek  Manžel  Manželka  Manželé / choť  Prarodiče  Dědeček  Babička  Vnuk / vnučka  Pravnuk  Strýc  Teta / kmotra  Kmotr  Kmotřenec  Bratranec  Sestřenice  Švagr  Švagrová  Synovec  Neteř  Tchán  Tchyně  Snacha  Zeť  Snoubenec / snoubenka  Partner  Přítel  Jedináček |

Pārējos skat. CS – LV – LT konversācijas vārdnīcā.

|  |  |
| --- | --- |
| Cik liela ir tava ģimene?  Kad ir dzimis / dzimusi...?  Cik viņam / viņai ir gadu?  Kad ir Tava dzimšanas diena?  Kur Tur esi dzimis?  Vai Tu esi precējies / precējusies?  Kā sauc Tavu...?  Kur dzīvo Tavs / Tava...?  Kāds ir Tavs...? Pastāsti par viņu.  Kā izskatās....? Kam Tu esi līdzīgs?  Pavisam  Viena vienīga / viens vienīgs  Melnā avs  Blēņas  Rosīties  Dzīva  Miris  Turklāt  Ieskatam  Vaļasprieks  Pieņemt un rūpēties | Jak velká je tvá rodina?  Kdy ses narodil / narodila?  Kolik je mu/jí let?  Kdy máš narozeniny?  Kde ses narodil?  Jsi ženatý / vadna?  Jak se jmenuje Tvůj…?  Kde bydlí Tvůj / Tvá…?  Jaký je Tvůj…? Vyprávěj o něm.  Jak vypadá…? Komu se podobáš?  Úplně  Jedna jediná / jeden jediný  Černá ovce  Neplechy  Být činorodým  Živá / živý  Mrtvý / mrtvá  Navíc  Pro ilustraci  Koníček  Přijmout a starat se |